钦定古今图书集成/明伦汇编/官常典/第634卷 > 李稚廉
## 钦定古今图书集成/明伦汇编/官常典/第634卷 > 李稚廉

按《山西通志》：稚廉，赵郡高邑人，为南青州刺史。州主
簿徐干富而暴横，历政不能禁。稚廉初至，因其有犯，
收系之。干密奉黄金百挺，婢妓二十人，稚廉不受，遂
杀之。罢还邺，祖孝征执政，求紫石英于稚廉，辞无好
者，固请，乃与二两。孝征有不平之言。或以告，稚廉抗
声曰：“李稚廉结发从官，誓不曲意求人。天生德于予，
孝征其如予何？假欲挫顿，不过遣向并州耳。”时已授
并省都官尚书，辞而未报，遂发敕遣之。齐末，官至三
品以上，悉加仪同。稚廉独不沾此例，语人曰：“我不作
仪同，更觉为荣耳。”卒，赠吏部尚书。